CELEX: 32013R0956
Language: el
Date: 2013-10-04 00:00:00
Title: Εκτελεστικός κανονισμός (ΕΕ) αριθ. 956/2013 της Επιτροπής, της 4ης Οκτωβρίου 2013 , για την τροποποίηση του εκτελεστικού κανονισμού (ΕΕ) αριθ. 543/2011 όσον αφορά την καταβολή της ενίσχυσης στις οργανώσεις παραγωγών του τομέα των οπωροκηπευτικών

5.10.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 263/9
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 956/2013 ΤΗΣ ΕΠΙΤΡΟΠΉΣ
   της 4ης Οκτωβρίου 2013
   για την τροποποίηση του εκτελεστικού κανονισμού (ΕΕ) αριθ. 543/2011 όσον αφορά την καταβολή της ενίσχυσης στις οργανώσεις παραγωγών του τομέα των οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 103η σε συνδυασμό με το άρθρο 4,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1234/2007 και ο εκτελεστικός κανονισμός (ΕΕ) αριθ. 543/2011 της Επιτροπής (2) προβλέπουν τη χορήγηση ενωσιακής χρηματοδοτικής ενίσχυσης στις οργανώσεις παραγωγών στον τομέα των οπωροκηπευτικών.
            
         
               (2)
            
            
               Το Γενικό Δικαστήριο με απόφασή του της 30ής Μαΐου 2013 στις συνεκδικασθείσες υποθέσεις T-454/10 και T-482/11 (3) ακύρωσε το άρθρο 52 παράγραφος 2α δεύτερο εδάφιο του κανονισμού (ΕΚ) αριθ. 1580/2007 της Επιτροπής (4) και το αντίστοιχο άρθρο 50 παράγραφος 3 του εκτελεστικού κανονισμού (ΕΕ) αριθ. 543/2011 όσον αφορά τον υπολογισμό της αξίας της παραγωγής οπωροκηπευτικών που προορίζονται για μεταποίηση η οποία διατίθεται στο εμπόριο. Το Γενικό Δικαστήριο ακύρωσε επίσης το άρθρο 60 παράγραφος 7 του εκτελεστικού κανονισμού (ΕΕ) αριθ. 543/2011 για την επιλεξιμότητα των δράσεων στο πλαίσιο των επιχειρησιακών προγραμμάτων, όσον αφορά τις επενδύσεις και τις δράσεις που σχετίζονται με τη μετατροπή οπωροκηπευτικών σε μεταποιημένα οπωροκηπευτικά.
            
         
               (3)
            
            
               Η απόφαση του Γενικού Δικαστηρίου διατήρησε τα αποτελέσματα της διάταξης σχετικά με τον υπολογισμό της αξίας της παραγωγής που διατίθεται στο εμπόριο μόνο στον βαθμό που οι σχετικές πληρωμές έχουν ήδη διενεργηθεί μέχρι την ημερομηνία δημοσίευσης της απόφασης. Κατά συνέπεια, τα κράτη μέλη ενδέχεται να έχουν αναστείλει ή καθυστερήσει τις πληρωμές εν αναμονή είτε της θέσπισης νέων κανόνων σε αντικατάσταση των ακυρωθέντων είτε των ανασταλτικών αποτελεσμάτων αναίρεσης.
            
         
               (4)
            
            
               Η Επιτροπή αποφάσισε να προσφύγει κατά της απόφασης του Γενικού Δικαστηρίου στις προαναφερθείσες υποθέσεις. Η αίτηση αναίρεσης κατατέθηκε στο Δικαστήριο της Ευρωπαϊκής Ένωσης στις 12 Αυγούστου 2013. Εν αναμονή της αποφάσεως του Δικαστηρίου σχετικά με την αίτηση αναίρεσης, και εκτός εάν προβλέπεται διαφορετικά από το Δικαστήριο, αναστέλλονται τα αποτελέσματα της απόφασης του Γενικού Δικαστηρίου.
            
         
               (5)
            
            
               Το άρθρο 70 του εκτελεστικού κανονισμού (ΕΕ) αριθ. 543/2011 προβλέπει ότι η ενίσχυση πρέπει να καταβάλλεται στις οργανώσεις παραγωγών μέχρι τις 15 Οκτωβρίου του έτους που έπεται του έτους υλοποίησης του επιχειρησιακού προγράμματος. Εάν η ενίσχυση καταβληθεί μετά την ημερομηνία αυτή, θα πρέπει να εφαρμόζονται οι μειώσεις που προβλέπονται στο άρθρο 9 του κανονισμού (ΕΚ) αριθ. 883/2006 της Επιτροπής (5).
            
         
               (6)
            
            
               Είναι, συνεπώς, σκόπιμο να παραταθεί για τα κράτη μέλη η προθεσμία καταβολής της χρηματοδοτικής συνδρομής της Ένωσης για τα οικεία επιχειρησιακά προγράμματα όσον αφορά το έτος υλοποίησης 2012, ώστε να ληφθεί υπόψη το γεγονός ότι τα κράτη μέλη ενδεχομένως ανέστειλαν την επεξεργασία των αιτήσεων πληρωμής κατά την περίοδο που μεσολάβησε μέχρι την υποβολή της αίτησης αναιρέσεως από την Επιτροπή.
            
         
               (7)
            
            
               Είναι συνεπώς σκόπιμο να τροποποιηθεί αναλόγως ο εκτελεστικός κανονισμός (ΕΕ) αριθ. 543/2011.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 70 του εκτελεστικού κανονισμού (ΕΕ) αριθ. 543/2011 προστίθεται το ακόλουθο εδάφιο:
   
      «Ωστόσο, οι ενισχύσεις για προγράμματα που εφαρμόστηκαν κατά το έτος 2012 σχετικά με τα οπωροκηπευτικά που προορίζονται για μεταποίηση μπορούν να καταβληθούν το αργότερο στις 31 Δεκεμβρίου 2013.».
   
   Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Οκτωβρίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 299 της 16.11.2007, σ. 1.
   
      (2)  Εκτελεστικός κανονισμός (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (ΕΕ L 157 της 15.6.2011, σ. 1).
   
      (3)  Associazione Nazionale degli Industriali delle Conserve Alimentari Vegetali (Anicav) (T-454/10) και Agrupación Española de Fabricantes de Conservas Vegetales (Agrucon) και λοιποί (T482/11) κατά Ευρωπαϊκής Επιτροπής· (δεν έχει ακόμη δημοσιευθεί στη Συλλογή).
   
      (4)  Κανονισμός (ΕΚ) αριθ. 1580/2007 της Επιτροπής, της 21ης Δεκεμβρίου 2007, για τη θέσπιση κανόνων εφαρμογής των κανονισμών (ΕΚ) αριθ. 2200/96, (ΕΚ) αριθ. 2201/96 και (ΕΚ) αριθ. 1182/2007 του Συμβουλίου στον τομέα των οπωροκηπευτικών (ΕΕ L 350 της 31.12.2007, σ. 1).
   
      (5)  Κανονισμός (ΕΚ) αριθ. 883/2006 της Επιτροπής, της 21ης Ιουνίου 2006, σχετικά με τις λεπτομέρειες εφαρμογής του κανονισμού (ΕΚ) αριθ. 1290/2005 του Συμβουλίου σε ό,τι αφορά την τήρηση των λογαριασμών των οργανισμών πληρωμών, τις δηλώσεις δαπανών και εσόδων και τους όρους επιστροφής των δαπανών στο πλαίσιο του Ευρωπαϊκού Γεωργικού Ταμείου Εγγυήσεων και του Ευρωπαϊκού Γεωργικού Ταμείου Αγροτικής Ανάπτυξης (ΕΕ L 171 της 23.6.2006, σ. 1).